b'\n_START_ARTICLE_\nEuropeana\n_START_PARAGRAPH_\nEuropeana (ka Euroopa Digitaalraamatukogu; inglise keeles European Digital Library, l\xc3\xbchend EDL) on Euroopa Komisjoni algatusel ja toetusel loodud veebip\xc3\xb5hine teenus, mille eesm\xc3\xa4rk on vahendada \xc3\xbche portaali kaudu avalikkusele Euroopa raamatukogude, muuseumite ja arhiivide digitaalseid kogusid._NEWLINE_Euroopa Digitaalraamatukogu idee kasvas v\xc3\xa4lja Euroopa Komisjoni info\xc3\xbchiskonna strateegia i2010 digitaalraamatukogude alamstrateegiast. Ametlikult teatati Euroopa Digitaalraamatukogu loomise kavast 2. m\xc3\xa4rtsil 2006 avaldatud Euroopa Komisjoni pressiteates. Aastaks 2010 kavandatakse selle vahendusel k\xc3\xa4ttesaadavaks teha v\xc3\xa4hemalt kuus miljonit digitaalset dokumenti._NEWLINE_Euroopa Digitaalraamatukogu loomisel kasutatakse \xc3\xa4ra The European Library organisatsiooni ja tehnilist infrastruktuuri, mis on v\xc3\xa4lja arendatud Euroopa Komisjoni toetusel rahvusraamatukogude poolt._NEWLINE_Esimene projekt Euroopa Digitaalraamatukogu arendamiseks kestis juulist 2007 veebruarini 2009 ja kandis nime EDLnet. Tegemist oli \xc3\xbcle-euroopalise temaatilise v\xc3\xb5rgustikuga, mida rahastati Euroopa Liidu eContentplus programmi vahenditest. Projekti raames valmis novembriks 2008 Euroopa Digitaalraamatukogu teenuse esimene protot\xc3\xbc\xc3\xbcp._NEWLINE_Detsembris 2007 lepiti kokku, et Euroopa digitaalraamatukogu protot\xc3\xbc\xc3\xbcp hakkab kandma nime Europeana. Selle protot\xc3\xbc\xc3\xbcbi esimest maketti esitleti 1. veebruaril 2008 Frankfurdis toimunud konverentsil "One more step towards the European digital library". Protot\xc3\xbc\xc3\xbcbi avas avalikuks kasutamiseks 20. novembril 2008 Br\xc3\xbcsselis Euroopa Komisjoni info\xc3\xbchiskonna- ja meediavolinik Viviane Reding._NEWLINE_Veebruaris 2009 loodud uue temaatilise v\xc3\xb5rgustiku Europeana v1.0 raames, mida rahastab samuti Euroopa Komisjoni eContentplus programm, luuakse kahe aasta jooksul Europeana t\xc3\xa4isfunktsionaalne teenus._NEWLINE_Euroopa Digitaalraamatukogu arendamiseks on moodustatud juhtivate m\xc3\xa4luasutuste esindajatest koosnev Euroopa Digitaalraamatukogu Sihtasutus (European Digital Library Foundation). Seda juhib Saksa Rahvusraamatukogu direktor Elisabeth Niggemann._NEWLINE_Eestist osaleb Euroopa Digitaalraamatukogu arendamises Eesti Rahvusraamatukogu.'